विश्व आर्थराइटिस दिवस की पूर्व संध्या पर डाॅ. अतुल मिश्रा ने कहा कि हमारे देश में घुटने की आर्थराइटिस का प्रकोप चीन की तुलना में दोगुना तथा पश्चिमी देशों की तुलना में 15 गुना है और इसका कारण यह है कि भारतीय लोगों में जेनेटिक एवं अन्य कारणों से घुटने की आर्थराइटिस से पीड़ित होने का खतरा अधिक होता है। हमारे देश में घुटने की आर्थराइटिस होने के लिए हमारी जीवन शैली भी जिम्मेदार है जिसके तहत उठने बैठने में घुटने की जोड़ का अधिक इस्तेमाल होता है जिसके कारण शरीर के अन्य जोड़ों की तुलना में घुटने जल्दी खराब होते हैं। हमारे देश में लोग पूजा करने, खाना खाने, खाना बनाने, बैठने आदि के दौरान पालथी मार कर बैठते हैं। इसके अलावा परम्परागत शैली के शौचालयों में घुटने के बल बैठने की जरूरत होती है।